Axel Wenningstedt Tórgarð (født 31. marts 1923 i Tórshavn, død 24. marts 2011) var en færøsk præst, forfatter og oversætter. Han var Útvarp Føroyas første direktør, han startede i 1957 og var direktør indtil 1960, da han blev indsat som præst i Norðurstreymoy; Fra 1980'erne frem til sin død oversatte han flere bøger til færøsk fra bl.a. engelsk og græsk.  Baggrund Hans forældre var H.C.W. Tórgarð fra Tórshavn og Valborg f. Eide fra Nólsoy. Hans kone var Margreta Danielsen, datter af Søren Danielsen og Dagmar, født Joensen, fra Miðvágur. Han er far til Súsanna Tórgarð, Ria Tórgarð og Hans Tórgarð, som alle er skuespillere. Axel Tórgarð var den første der tog både preliminerbevis og gymnasiebevis i Tórshavn, han blev student i 1941, som var midt under 2. verdenskrig, da Færøerne var afskåret fra Danmark, da de to lande var besat af henholdsvis Storbritannien og Tyskland. Tórgarð blev derfor nødt til at vente til efter krigen med at få sig en uddannelse. I krigsårene arbejdede han som lærervikar i Gøta, Funningur og Tórshavn, og som assisten for Dánjal Bærentsen, som rejste rundt på Færøerne med gasmasker, men det meste af tiden arbejdede han som assistant contractor og military interpreter for det britiske militær. Efter krigen rejste han til København, hvor han studerede teologi. Han tog embedseksamen i teologi ved Københavns Universitet i 1954.